所寓堂後月季再生與遠同賦
作者：蘇轍
朝代：宋

paragraphs: 客背有芳藂，開花不遺月。
何人縱尋斧，害意肯留枿。
偶乘秋雨滋，冒土見微茁。
猗猗抽條穎，頗欲傲寒冽。
勢窮雖云病，根大未容拔。
我行天涯遠，幸此城南茇。
小堂劣容卧，幽閣粗可躡。
中無一尋空，外有四鄰市。
窺牆數柚實，隔屋看椰葉。
葱蒨獨茲苗，愍愍待其活。
及春見開敷，三嗅何忍折。